Σκοπιανό | Γκιόργκιε Ιβάνοφ | Ζόραν Ζάεφ: «Σήκωσε το γάντι» την Τετάρτη (20/06/2018) ο πρόεδρος των Σκοπίων, Γκιόργκιε Ιβάνοφ, και απαντώντας στην απειλή του πρωθυπουργού Ζόραν Ζάεφ, ότι σε περίπτωση που εμποδίσει το δημοψήφισμα στη γείτονα, θα κινήσει τις διαδικασίες για την αποπομπή του, τον κάλεσε να ασκήσει πρόταση μομφής προς το πρόσωπό του.

Σύμφωνα με γραπτή ανακοίνωση της Σκοπιανής Προεδρίας της Δημοκρατίας που δημοσιεύεται στο πρακτορείο ειδήσεων MIA, ο κ. Ιβάνοφ δήλωσε: «Καλώ τον πρωθυπουργό Ζάεφ, με τα ίδια δύο τρίτα της Βουλής που είναι απαραίτητα για την αναθεώρηση του Συντάγματος της Δημοκρατίας της Μακεδονίας, να ξεκινήσει άμεσα τις διαδικασίες, ώστε να καθοριστούν οι ευθύνες του Προέδρου της Δημοκρατίας, δηλαδή, να ασκηθεί πρόταση μομφής εναντίον μου. Η θέση μου αναφορικά με την επιζήμια συμφωνία για το όνομα παραμένει αμετάβλητη, παρά τις δεδηλωμένες απειλές και πιέσεις».

VIRAL ΕΙΔΗΣΕΙΣ

Σύμφωνα με το πρακτορείο MIA, ο κ. Ιβάνοφ επισημαίνει πως η θέση για το ονοματολογικό είναι τελική. Δηλαδή, ο ίδιος επιμένει στη διαφωνία του επί της προωθούμενης συμφωνίας ανάμεσα στην Ελλάδα και τα Σκόπια.

Νωρίτερα, σύμφωνα με τον ΣΚΑΪ ο κ. Ζάεφ είχε προαναγγείλει την αποπομπή του Προέδρου Ιβάνοφ, σε περίπτωση που ο ίδιος θα επιχειρούσε να εμποδίσει τη διενέργεια δημοψηφίσματος στη γείτονα για το όνομα.

Όπως όλα δείχνουν, ο Σκοπιανός πρωθυπουργός επιχειρεί να απομονώσει πλέον τον κ. Ιβάνοφ, ο οποίος εδώ και καιρό «τορπιλίζει» σε κάθε δυνατή ευκαιρία τη συμφωνία Ελλάδας - Σκοπίων για το ονοματολογικό.

«Υπάρχει διάθεση για παγίωση της πλειοψηφίας της Βουλής και αν χρειαστεί να αποπεμφθεί ο Πρόεδρος. Οι πολίτες είναι αυτοί που θα αποφασίσουν αν θέλουν την αλλαγή του ονόματος. Όμως αν η συμφωνία γίνει αποδεκτή στο δημοψήφισμα, κανένας δε θα έχει το δικαίωμα ανατροπής της», σημείωσε ο Ζόραν Ζάεφ.

Ζάεφ: «Επιτέλους η Ελλάδα μας αναγνωρίζει ως μακεδονικό έθνος με μακεδονική γλώσσα»

Την ίδια στιγμή, απολύτως ικανοποιημένος εμφανίστηκε ο πρωθυπουργός των Σκοπίων, Ζόραν Ζάεφ, για τη συμφωνία της χώρας του με την Ελλάδα για το ονοματολογικό, δηλώνοντας, παράλληλα, αισιόδοξος για το επικείμενο δημοψήφισμα.

Σε συνέντευξη που παραχώρησε το βράδυ της Τρίτης (19/06/2018)στην εκπομπή «Μόνον η Αλήθεια» του σκοπιανού τηλεοπτικού δικτύου Kanal 5 TV, ο κ. Ζάεφ δήλωσε: «Με τη συμφωνία έχουμε επιτέλους μια χώρα που θα αναγνωρίζεται από όλους, από ολόκληρο τον κόσμο. Έχουμε επιτέλους μια χώρα όπου ζει ένα αναγνωρισμένο “μακεδονικό” έθνος με μια αναγνωρισμένη “μακεδονική” γλώσσα».

«Επιτέλους μπορούμε να βγούμε στην επιφάνεια και να είμαστε μια φυσιολογική χώρα, οι πολίτες μπορούν να ελπίζουν για τις προοπτικές εδώ στη “Μακεδονία”, μπορούμε να παρέχουμε ένα μέλλον στα παιδιά μας και στα παιδιά των μελλοντικών γενεών. Πιστεύω σ’ αυτή τη συμφωνία, γνωρίζω ότι δεν είναι και τόσο εύκολο, πονά και αγγίζει την ψυχή γιατί θα έχουμε συνταγματική αλλαγή του ονόματος και μου είναι ξεκάθαρο αυτό, αλλά σε τελική ανάλυση είναι γεγονός ότι εμείς είμαστε το βόρειο τμήμα της γεωγραφικής περιοχής της Μακεδονίας. Την ίδια ώρα η Ελλάδα μας αναγνωρίζει ως λαό, αναγνωρίζει τη γλώσσα μας, έχουμε έναν “μακεδονικό” λαό, μια “μακεδονική” γλώσσα. Επιτέλους υλοποιείται η μακραίωνη φιλοδοξία των προγόνων μας να έχουμε μια δική μας χώρα, αναγνωρισμένη από όλους», συμπλήρωσε ο Σκοπιανός πρωθυπουργός.

Σε ό,τι αφορά το επικείμενο δημοψήφισμα που θα διεξαχθεί στη γείτονα, ο κ. Ζάεφ, το χαρακτήρισε ως «απολύτως δεσμευτικό».

«Πιστεύω ότι ο λαός μας θα λάβει μια σοφή απόφαση. Είμαι πολιτικός που υπηρετεί τους πολίτες. Έκανα μια συμφωνία, που δεν ήταν εύκολο να επιτευχθεί. Είχαν ήδη γίνει πολλές διαπραγματεύσεις πριν από μένα κι αν ήταν εύκολο θα είχε γίνει μια συμφωνία. Ήταν δύσκολο, αλλά τώρα οι πολίτες έχουν μια ευκαιρία και θα αποφανθούν οριστικά σε δημοψήφισμα. Είμαι πεπεισμένος ότι η ευρεία πλειοψηφία θα στηρίξει αυτές τις προοπτικές που είναι εφικτές για τη Μακεδονία», είπε.

«Πιστεύω πολύ στη συμφωνία», συνέχισε ο κ. Ζάεφ, «αλλά ταυτόχρονα είμαι πολύ χαρούμενος που οι πολίτες θα έχουν την ευκαιρία να αποφασίσουν επί τέλους για το μέλλον μας. Για πρώτη φορά οι πολίτες γνωρίζουν όλα τα δεδομένα για να λάβουν μια απόφαση και τελικά να αποφασίσουν. Το αποτέλεσμα του δημοψηφίσματος θα είναι δεσμευτικό ανεξάρτητα αν εμείς θα αποφασίσουμε να είναι τέτοιο ή συμβουλευτικό. Αυτό σημαίνει ότι αν η πλειοψηφία των πολιτών είναι υπέρ, τότε η συμφωνία θα είναι έγκυρη, αλλά αν ταχθούν κατά, τότε ούτε η επικύρωση της συμφωνία ούτε το συμφωνηθέν όνομα θα είναι προδιαγεγραμμένα».

«Η προκήρυξη του δημοψηφίσματος», είπε, «είναι η κορύφωση της δημοκρατίας αναφορικά με ένα τέτοιο σημαντικό ζήτημα κι οι πολίτες θα σκεφθούν και θα προσδιορίσουν σε ποια κατεύθυνση θα κινηθούμε. Στο παρελθόν το Σοσιαλδημοκρατικό Κόμμα (SDSM) ήταν κατά του δημοψηφίσματος για το όνομα, τώρα είμαστε υπέρ, ενώ το VMRO-DPMNE ήταν ανέκαθεν υπέρ του δημοψηφίσματος. Ελπίζω η αντιπολίτευση να συνδράμει στην διοργάνωσή του και ο Πρόεδρος (της χώρας) Γκιόργκε Ιβάνοφ να μην εμποδίσει τη διαδικασία που θα ακολουθήσει. Πρέπει να βρει τρόπο να μην ακυρώσει το κονοβούλιο μ’ ένα βέτο, όπως έγινε με το Νόμο για την (αλβανική) γλώσσα», δήλωσε.

«Αυτή η συμφωνία που επιτύχαμε», πρόσθεσε, «δίνει σε όλους την ευκαιρία να μάθουν τις λεπτομέρειες. Μέχρι τώρα έχουν γίνει μόνον συζητήσεις και προσπάθειες και οι προηγούμενες κυβερνήσεις παρείχαν ελλιπή ενημέρωση για τις συζητήσεις, έγιναν διάφορα πράγματα. Τώρα έχουμε μια διάφανη διαδικασία, μια δημόσια συμφωνία, όλοι γνωρίζουν τα δυνατά και τα αδύνατα σημεία της. Η κριτική στάση των δύο αντιπολιτεύσεων στην “Μακεδονία” και την Ελλάδα από μόνη της δείχνει ότι και οι δύο πλευρές έχασαν από κάτι».

Κατά τα λοιπά, ο Ζόραν Ζάεφ χαρακτήρισερ επιβεβλημένη τη συνταγματική αλλαγή του ονόματος, «επειδή», όπως είπε, «μόνον έτσι θα το αποδεχόταν η Ελλάδα και θα οικοδομούσαμε μια φιλία με τη γειτονική χώρα. [...] Ο γείτονας μας είναι σοβαρό εμπόδιο στην ενταξιακή διαδικασία. Δεν θα υπάρχει [για μας] ούτε ΝΑΤΟ ούτε ΕΕ χωρίς επίλυση αυτού του προβλήματος. Απευθύνω έκκληση στους πολίτες να διαβάσουν προσεκτικά τη συμφωνία και να δουν ότι έχουμε μια δίκαιη και έξυπνη λύση».

«Η βία δεν είναι λύση για ο,τιδήποτε. Το δικαίωμα της ελεύθερης έκφρασης της γνώμης, της διαμαρτυρίας είναι δημοκρατικό και δεν μπορεί να το αρνηθεί κανείς. Πιστεύω, όμως, απολύτως ότι η αντίδραση της αστυνομίας είναι δικαιολογημένη, ειδικά αφού κινήθηκε πολύ προσεκτικά», πρόσθεσε ο ίδιος.

Ερωτηθείς δε αν θα διεξαχθούν εκλογές παράλληλα με το δημοψήφισμα ο Ζάεφ απάντησε ότι οι δημοσκοπήσεις είναι ευνοϊκές για το κόμμα του προσθέτοντας, πάντως, ότι για το καλό της οικονομίας της χώρας δεν επιθυμεί μια πρόωρη προσφυγή στις κάλπες.

Η Βουλή των Σκοπίων έτοιμη να επικυρώσει τη συμφωνία

Εν τω μεταξύ, από τις 11 το πρωί σήμερα τοπική ώρα (12:00 ώρα Ελλάδας), συνεδριάζει στα Σκόπια το Κοινοβούλιο πρόκειται να επικυρώσει την συμφωνία με την Ελλάδα για το θέμα του ονόματος. Χθες, η Επιτροπή Ευρωπαϊκών Υποθέσεων του κοινοβουλίου των Σκοπίων ενέκρινε το σχέδιο νόμου για την κύρωση της συμφωνίας.

Ο Σκοπιανός υπουργός Εξωτερικών, Νίκολα Ντιμιτρόφ, παρουσίασε στα μέλη της Επιτροπής τη συμφωνία, χαρακτηρίζοντας την υπογραφή της ως «πράξη ευθύνης και πατριωτισμού», έκανε λόγο για «ιστορικές μέρες» για την χώρα του, υπογραμμίζοντας πως η νέα πολιτική, της ευθύνης και της διαφάνειας, οδηγεί την χώρα σε ευημερία, μεγαλύτερη σταθερότητα, και ασφάλεια.

Η επίλυση της διαφωνίας του ονόματος με την Ελλάδα ανέφερε ότι είναι ένας συμβιβασμός, «στον οποίο εμείς και οι Έλληνες φίλοι προσπαθήσαμε να διατηρήσουμε ό,τι είναι σημαντικό για όλους εμάς». Πρόσθεσε, δε, ότι η απόφαση για την επίλυση του θέματος ελήφθη χωρίς πίεση από τις χώρες της Δύσης και τόνισε πως αυτό που κάνουμε σήμερα, είναι η θυσία της μυθολογίας προς όφελος της πραγματικότητας.

Το κόμμα της αξιωματικής αντιπολίτευσης VMRO που αντιτίθεται στην συμφωνία έχει καλέσει συγκέντρωση οπαδών του για σήμερα μπροστά στο κοινοβούλιο την ώρα που θα συζητείται εντός της αίθουσας η κύρωσή της, σύμφωνα με το Αθηναϊκό/Μακεδονικό Πρακτορείο Ειδήσεων.

Διαβάστε επίσης: